সরকারি জমিতে বেআইনি নির্মাণ, গুঁড়িয়ে দেওয়ার সুপ্রিম নির্দেশ

নয়াদিল্লি: দিল্লির ওখলা গ্রামে সরকারি জমিতে যাবতীয় বেআইনি নির্মাণ (Illegal Construction) ভাঙার নির্দেশ দিল সুপ্রিম কোর্ট (Supreme Court)। সরকারি চার বিঘার থেকে বড় জমিতে ছড়িয়ে থাকা যাবতীয় বেআইনি নির্মাণ তিন মাসের মধ্যে ভেঙে গুঁড়িয়ে দেওয়ার জন্য দিল্লি উন্নয়ন পর্ষদ (Delhi Development Council) এবং দিল্লি সরকারকে (Delhi Government) নির্দেশ দিলেন বিচারপতি অভয় এস ওকা এবং বিচারপতি উজ্জ্বল ভুঁইয়া।

২০১৮ সালের নির্দেশ পালিত না হওয়ায় আদালত অবমাননার মামলাতে আদালতের নির্দেশ প্রতিটি নির্মাণ ভাঙার ১৫ দিন আগে সংশ্লিষ্ট ব্যক্তিকে নোটিস দিতে হবে। সেই নোটিস অনুযায়ী তিনি মনে করলে আইনি পদক্ষেপ করতে পারবেন।

আরও পড়ুন: অপারেশন সিঁদুরে উজ্জ্বল সুপ্রিম নির্দেশে সেনায় স্থায়ী কমিশন পাওয়া মহিলারা

এমসি মেহতা বনাম ভারত সরকারের মামলায় দেখা গিয়েছিল, দিল্লি ও সংলগ্ন এলাকায় বহু সরকারি জমিতে বেআইনি নির্মাণ ও কলোনি তৈরি হয়েছে। সেই সূত্রে ২০১৮ সালের রায়ে আদালত সেখানে প্রতিটি বেআইনি নির্মাণ স্থগিত রাখার নির্দেশ দেয় এবং টাস্ক ফোর্স মারফত পুরো বিষয়টি তদারকির নির্দেশ দিয়েছিল। কিন্তু তা কার্যকর না হওয়ার আদালত অবমাননার মামলা দায়ের হয়।

সেই মামলাতেই এবার কোনও ছাড় দিল না শীর্ষ আদালত। সরকারি জমিতে গড়ে ওঠা যাবতীয় বেআইনি নির্মাণ ধূলিসাৎ করার নির্দেশ দেওয়া হল।